Ministerstvo školstva SR
Riadiaci orgán pre
Operačný program Vzdelávanie

Stratégia hodnotenia Operačného programu Vzdelávanie

Bratislava
september 2008

OBSAH

ÚVOD
1. Koordinácia
1.1 Zdroje informácií pre účely hodnotenia
1.2 Subjekty zapojené do procesov hodnotenia OPV
1.2.1 Personálne zabezpečenie hodnotenia
1.3 Druhy hodnotenia
1.4 Využitie výsledkov hodnotenia a ich šírenie
2. Špecifické hodnotiace aktivity

ÚVOD

Právnym základom pre meranie účinnosti pomoci zo štrukturálnych fondov (ďalej len „ŠF“) je článok 158 Zmluvy o založení  ES. Definícia hodnotenia Operačného programu Vzdelávanie (ďalej len „OPV“) ďalej vyplýva  z článkov 47 - 49 Nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje Nariadenie (ES) č. 1260/1999, a z Nariadenia Európskeho parlamentu a Rady (ES) č. 1081/2006 z 5. júla 2006 o Európskom sociálnom fonde, ktorým sa zrušuje Nariadenie (ES) č. 1784/1999.
  
Cieľom a úlohou hodnotení na úrovni OPV je zlepšiť kvalitu, účinnosť a súlad pomoci z Európskeho sociálneho fondu a stratégiu a vykonávanie OPV pri zohľadnení cieľa trvalo udržateľného rozvoja, príslušných právnych predpisov Spoločenstva a v súlade so Systémom riadenia štrukturálnych fondov a Kohézneho fondu na programové obdobie 2007-2013. Hodnotenie OPV je zamerané na zlepšovanie riadenia a implementáciu operačného programu. 

Plán strategických hodnotení OPV (tab. č. 1, ďalej len „plán hodnotení“) je vypracovaný pre programové obdobie 2007 - 2013. K jeho revízii môže dochádzať k 31.12. daného roka na základe výročnej správy operačného programu, prípadne ad hoc, ak monitorovanie odhalí skutočnosti, na základe ktorých bude zmena plánu hodnotenia nevyhnutná. Prijatie rozhodnutia o zmene a jej vykonanie je plne v kompetencii riadiaceho orgánu (ďalej len „RO“).

Za plnenie stratégie hodnotenia OPV (ďalej len „stratégia hodnotenia“) je zodpovedný RO. Sprostredkovateľské orgány pod riadiacim orgánom (ďalej len „SORO“) budú spolupracovať v zmysle Splnomocnení o delegovaní právomocí, na základe ktorého Ministerstvo školstva Slovenskej republiky ako RO deleguje právomoci pre realizáciu OPV na SORO.

1. Koordinácia

1.1 Zdroje informácií pre účely hodnotenia

Hlavným zdrojom informácií, na ktorých je hodnotenie založené, je systém ukazovateľov. Ukazovatele sú stanovené na všetkých úrovniach, t.j. na úrovni operačného programu, pre jednotlivé prioritné osi a opatrenia OPV a tiež na projektovej úrovni a pre jednotlivé horizontálne priority. Základnými zdrojmi údajov pre monitorovanie dosahovaných hodnôt ukazovateľov sú údaje poskytnuté prijímateľom formou monitorovacích správ projektu a údaje uložené v ITMS v súvislosti s projektom.

Väzby medzi ukazovateľmi operačného programu a ukazovateľmi projektu pre účely agregovania a spôsob vykonávania hodnotenia sú nasledovné:
ukazovatele výstupu programu ↔ ukazovatele výsledku projektu;
ukazovatele výsledku programu ↔ ukazovatele dopadu projektu;
ukazovatele dopadu programu

Okrem ukazovateľov sa budú zhromažďovať aj kvalitatívne informácie. Ide o súčasť hodnotenia „procesu“, ktorá je obzvlášť dôležitá pri posudzovaní podmienok realizácie a politického kontextu intervencie. Tieto kvalitatívne informácie budú dôležitou zložkou hodnotiacej práce (prehľady, rozhovory, skupinové diskusie, atď.).
 
Kvalitatívne informácie na úrovni programu a oblasti politiky zahŕňajú:
-	1. Operatívny kontext: sociálno-ekonomický rozvoj, zmeny v politike členských štátov a účinky týchto zmien na programy,
-	2. Podmienky realizácie: pomoc pri programovaní a riadení (úloha manažérov, ktorí nesú zodpovednosť na rôznych úrovniach intervencie, kvalita a relevancia partnerstva,  konečných užívateľov a cieľových skupín, príspevok monitorovacieho výboru), spustenie realizačných postupov (využívanie technickej pomoci, opatrenia zamerané na informácie, publicitu, výber intervencie a prijímateľov), realizácia platieb a monitorovacie systémy vrátane difúzie pravidiel a uplatňovania kritérií vhodnosti, kvalita monitorovania, finančná kontrola a hodnotenia.

Na úrovni opatrenia tieto informácie umožňujú popísať, ako sa dosahujú ciele (zapojené organizácie a štruktúry, prepojenie s inými opatreniami, výber cieľov a nástrojov v závislosti od potrieb a priorít, kvalita dodaných služieb, primeranosť zdrojov zmobilizovaných pre realizáciu). Tieto kvalitatívne informácie tiež pomáhajú identifikovať faktory úspechu a/alebo prekážky, ktoré vyplývajú z posúdenia efektívnosti, účinnosti a závažnosti oblasti podpory. 

1.2 Subjekty zapojené do procesov hodnotenia OPV

Riadiaci orgán

Na základe uznesenia vlády SR č. 832/2006 z 8. októbra 2006 je riadiacim orgánom pre OPV Ministerstvo školstva SR (ďalej len „MŠ SR“). 

MŠ SR v rámci hodnotenia OPV plní nasledovné úlohy:

-	zabezpečuje zber a analýzu údajov merateľných ukazovateľov;
-	zabezpečuje súlad hodnotenia operačného programu vykonávaného v zmysle čl. 48 ods. 3 nariadenia Rady (ES) 1083/2006 s čl. 47 toho istého nariadenia;
-	poskytuje údaje potrebné pre interné hodnotenie horizontálnych priorít príslušným koordinátorom horizontálnej priority;
-	zapracuje do Výročnej správy výsledky interného hodnotenia k 31. decembru roka, ktorý je predmetom výročnej správy za obdobie od začiatku implementácie príslušného OP;
-	zostaví plán strategických hodnotení v súlade s prílohou 440-1 Systému riadenia štrukturálnych fondov a Kohézneho fondu na obdobie 2007-2013 v termíne do 12 mesiacov od prijatia OP Európskou komisiou, zašle ho CKO a predloží ho na odsúhlasenie príslušnému monitorovaciemu výboru;
-	zabezpečí hodnotenie operačného programu ako celku počas programového obdobia minimálne jedenkrát, pričom hodnotené obdobie realizácie operačného programu nie je kratšie ako 2 roky a nie je dlhšie ako 4 roky od začiatku realizácie programu meranej zverejnením prvej výzvy na predkladanie Žiadosti o NFP;
-	zabezpečí výber externého hodnotiteľa v súlade s platnou legislatívou týkajúcou sa verejného obstarávania;
-	zabezpečí potrebnú súčinnosť s hodnotiteľom tak, aby proces hodnotenia a hodnotiaca správa splnili kritéria kvality uvedené v prílohe 440-2 Systému riadenia štrukturálnych fondov a Kohézneho fondu na obdobie 2007-2013 (tab. č. 2);
-	zapracuje výsledky externého hodnotenia do časovo príslušnej výročnej správy operačného programu a zabezpečí ich zverejnenie na vlastnej internetovej stránke v súlade s platnou legislatívou SR;
-	zasiela výsledky externého hodnotenia vo forme hodnotiacich správ členom monitorovaciemu výboru príslušného programu, Centrálnemu koordinačnému orgánu, Európskej komisii a príslušným koordinátorom horizontálnych priorít ak sú pre danú horizontálnu prioritu relevantné do 10 dní od ukončenia hodnotenia;
-	zabezpečuje finančné zdroje z technickej asistencie nevyhnutné pre vykonanie hodnotenia.

Sprostredkovateľské orgány pod riadiacim orgánom

Na základe uznesenia vlády SR č. 1010/2006 zo dňa 6. decembra 2006 boli schválené ako sprostredkovateľské orgány pod riadiacim orgánom pre OPV Agentúra MŠ SR pre ŠF EÚ a Ministerstvo zdravotníctva SR.

V zmysle článku 3 Splnomocnenia o delegovaní právomocí je zodpovednosť SORO v oblasti monitorovania a hodnotenia pomoci nasledovná:

-	monitorovať údaje na úrovni projektov a opatrení;
-	vypracúvať polročné monitorovacie správy SORO podľa pokynov RO a predkladať ich RO;
-	vypracúvať podklady do výročných správ a záverečnej správy o implementácii OPV;
-	vypracúvať podklady pre priebežné hodnotenie na úrovni projektov a opatrení a predkladať ich RO.

Centrálny koordinačný orgán

Ministerstvo výstavby a regionálneho rozvoja SR zodpovedá za procesy monitorovania a hodnotenia štrukturálnych fondov na úrovni NSRR. Zároveň koordinuje a metodicky usmerňuje činnosti riadiacich orgánov v oblasti hodnotenia a zodpovedá za výkon hodnotení na národnej úrovni, resp. hodnotení zahŕňajúcich viaceré operačné programy a hodnotení horizontálnych priorít.

Centrálny koordinačný orgán (ďalej len „CKO“) posudzuje súlad návrhov plánov strategických hodnotení každého operačného programu so Systémom riadenia štrukturálnych fondov a Kohézneho fondu na obdobie 2007-2013.

Monitorovací výbor pre OPV

V súlade s článkom 2 Štatútu Monitorovacieho výboru pre OPV( ďalej len „MV OPV“), je úlohou MV OPV skúmať výsledky predbežných a priebežných hodnotení.
MV OPV schvaľuje stratégiu hodnotenia OPV.
Členovia MV OPV majú možnosť aktívne vstupovať do monitorovacieho procesu. Ktorýkoľvek člen MV OPV má možnosť iniciovať monitorovanie projektu spolufinancovaného z ESF, ktorý implementuje MŠ SR alebo niektorý zo sprostredkovateľských orgánov pod riadiacim orgánom.
Monitorovací výbor OPV môže zároveň požiadať RO pre OPV o doplnenie navrhovaných strategických hodnotení o ďalšie hodnotenia, ktorých výkon členovia výboru považujú za nevyhnutný pre efektívne a účinné riadenie programu.

Koordinátori horizontálnych priorít

Koordinátori horizontálnych priorít zabezpečujú koordináciu a hodnotenie horizontálnych priorít (ďalej len „HP“). 
Koordinátori HP v rámci hodnotenia plnia nasledovné úlohy:

-	poskytujú metodické vedenie, poradenstvo a konzultácie v otázkach implementácie HP v rámci spolupráce s RO pre jednotlivé OP (napr. inštrukcie pre hodnotiteľov atď.);
-	zriaďujú pracovnú skupinu pre príslušnú HP v súlade s princípmi partnerstva. Členmi pracovnej skupiny sú vždy zástupcovia RO operačného programu identifikovaného ako relevantného pre príslušnú HP a CKO;
-	pripravujú monitorovaciu správu za príslušnú HP na ročnej báze do 30. júna nasledujúceho roka. Monitorovacia správa obsahuje okrem iného aj informáciu o príspevku realizácie jednotlivých OP k plneniu cieľov príslušnej HP (RO za týmto účelom poskytuje potrebné údaje príslušným koordinátorom HP);
-	pripravujú plán strategických hodnotení HP a predkladajú ho CKO a príslušným RO.

Pracovná skupina pre hodnotenie

Za účelom vypracovania plánu  hodnotení vznikla pracovná skupina pre hodnotenie, v ktorej majú zastúpenie tak manažéri hodnotenia, ako aj manažéri programovania a monitorovania RO a každý SORO je zastúpený jedným zástupcom, manažérom vecne zodpovedným za problematiku monitorovania a hodnotenia.

Európska komisia

Napriek tomu, že Európska komisia (ďalej len „EK“) neschvaľuje plán hodnotení, RO by pri tvorbe plánu mal prihliadať na usmernenia EK.

1.2.1 Personálne zabezpečenie hodnotenia

Za vypracovanie stratégie hodnotenia, plánu hodnotení a zabezpečenie hodnotenia pomoci  je zodpovedný manažér hodnotenia RO. Na základe výsledkov monitorovania vykonáva hodnotenie poskytovanej pomoci. Manažér hodnotenia RO zároveň usmerňuje v oblasti hodnotenia vecne príslušných manažérov  SORO.

Súčasťou stratégie hodnotenia je aj zabezpečenie odbornej prípravy manažérov hodnotenia RO, ako aj ostatných členov pracovnej skupiny pre hodnotenie.

Vybudovanie interných kapacít v oblasti hodnotenia je jedným z  predpokladov toho, aby sa hodnotenie stalo efektívnou súčasťou procesu riadenia OPV a výsledky a odporúčania z procesu hodnotenia slúžili ako podklad  pre prijímanie rozhodnutí RO pre OPV v procese riadenia a implementácie OPV.

Budovanie kapacít v oblasti hodnotenia sa bude uskutočňovať najmä prostredníctvom nasledujúcich opatrení:

-	účasti príslušných pracovníkov na odborných školeniach a vzdelávacích podujatiach;
-	výmeny skúseností v oblasti hodnotenia s pracovníkmi zodpovednými za túto oblasť na riadiacich orgánoch iných operačných programov, ako v SR, tak aj v iných členských štátoch EÚ; 
-	súčinnosti manažérov hodnotenia OPV pri vykonávaní externých hodnotení a výmeny skúseností s externými hodnotiteľmi.  

Interné hodnotenie je zabezpečované manažérom hodnotenia na úrovni každej prioritnej osi OPV. Predmetom interného hodnotenia je porovnanie dosiahnutého pokroku v plnení ukazovateľov na úrovni prioritnej osi s plánovaným stavom. Interné hodnotenie má zabezpečiť väzbu medzi monitorovaním a riadením OPV vrátane informovaných rozhodnutí o realizácii či nápravách OPV. RO porovnáva ukazovatele agregované v rámci OPV s plánom uvedeným v  OPV.

Externé hodnotenie vykonávajú experti, vnútorné alebo vonkajšie útvary príslušného orgánu štátnej správy, ktoré sú funkčne nezávislé od RO s cieľom stanoviť najmä relevantnosť a účelnosť podporovaných opatrení vo vzťahu k stanoveným všeobecným cieľom programu ako aj k identifikovaným potrebám. Základnými princípmi externého hodnotenia sú: 
-  proporcionalita (veľkosť a identifikované riziká OP); 
-  nezávislosť (od RO);
-  partnerstvo (účasť zúčastnených strán na hodnotení); 
-  transparentnosť.

Externé hodnotenie môže byť vykonané na úrovni:
-	významného projektu;
-	prioritnej osi;
-	operačného programu; 
-	horizontálnej priority a/alebo postavenia a podmienok určitej cieľovej skupiny (koordinátori horizontálnych priorít). 
Externé hodnotenie môže mať charakter operatívny alebo strategický:
1.	operatívne hodnotenie je zamerané na analýzu oblasti výkonnosti s ohľadom na hospodárnosť vynaložených zdrojov, účinnosť dosahovaných výsledkov a realizáciu programu z finančnej a realizačnej stránky. Operatívne hodnotenia vyplývajú zo vzniknutých okolností pri realizácii OPV a potreby ich riešenia adekvátnymi opatreniami;
2.	strategické externé hodnotenie je zamerané na oblasť relevantnosti opatrení a prioritných osí k riešeniu identifikovaných problémov, účelnosti dosiahnutých výsledkov v porovnaní s očakávaným dopadom na cieľové skupiny a konzistentnosti podpory zo ŠF (doplnkovosť jednotlivých prioritných osí pri dosahovaní stanovených všeobecných cieľov Operačných programov a NSRR).

1.3 Druhy hodnotenia

Priebežné hodnotenie (on going  evaluation) preskúma, využijúc závery ex-ante hodnotenia, počiatočné výsledky pomoci, ich významnosť a rozsah. Z pohľadu dosahovaných výsledkov a dopadov a súvisiacich externých podmienok vzhľadom na stanovené dlhodobé ciele má za úlohu kontinuálne sledovať implementáciu OPV a v prípade potreby navrhnúť opravné kroky. Posúdi tiež využitie finančných prostriedkov a funkcie monitorovania a riadenia OPV. 

Podľa článku 48 (3) všeobecného nariadenia RO zabezpečí vykonanie priebežného hodnotenia spojeného s monitorovaním operačného programu, najmä ak uvedené monitorovanie odhalí výrazný odklon od počiatočne stanovených cieľov, alebo ak sa navrhne revízia operačného programu podľa článku 33.

Dôvody revízie OPV môžu byť nasledovné:
-	zásadné socio-ekonomické zmeny;
-	zásadné zmeny v Spoločenstve, v národných alebo regionálnych prioritách;
-	problémy/ťažkosti týkajúce sa implementácie;
-	ak monitorovanie odhalí výrazný odklon od počiatočne stanovených cieľov (napr. nedostatok údajov z monitorovacieho systému, dopredu známa riziková oblasť – marginalizované rómske komunity, a pod.).

Záverečné hodnotenie (ex-post evaluation) 

Zaoberá sa sumarizáciou faktorov, ktoré prispievajú k úspechu alebo zlyhaniu implementácie, dosiahnutými cieľmi a výsledkami kvantifikujúcimi účinnosť a efektivitu pomoci, vrátane ich trvalej udržateľnosti.
Za výkon hodnotenia je zodpovedná  EK v spolupráci s členským štátom a RO. Vykonávajú ho nezávislí hodnotitelia. RO spolupracuje pri príprave ex-post hodnotenia so SORO. Záverečné  hodnotenie musí byť ukončené do 31. decembra 2015.

1.4 Využitie výsledkov hodnotenia a ich šírenie

Výsledky hodnotenia budú verejne prístupné. RO zapracuje do výročnej správy o vykonávaní OPV výsledky interného hodnotenia a externého hodnotenia vykonaného k 31. decembru príslušného roka, za ktorý sa vypracováva výročná správa.

Výročné správy o vykonávaní OPV, záverečná správa a správy z vykonaných  priebežných hodnotení budú zasielané a odsúhlasené MV OPV, ktorý bude aktívne zapojený do analýzy výsledkov a odporúčaní hodnotenia.

Hodnotiace správy z vykonaných externých hodnotení budú zasielané členom MV OPV, CKO, EK a príslušným koordinátorom horizontálnych priorít ak sú pre danú horizontálnu prioritu relevantné. CKO ako sekretariát Národného monitorovacieho výboru (ďalej len „NMV“) zašle výsledky daného externého hodnotenia členom NMV. 

Hodnotiace správy budú štruktúrované tak, aby bolo možné využiť výsledky hodnotenia pre nasledovné účely:
•	informovanie RO, MV OPV a EK o výsledkoch hodnotenia OPV;
•	odporučenia pre ďalšie programové obdobie z hľadiska riadenia programu, implementácie a monitoringu;
•	závery a odporučenia pre národnú politiku zamestnanosti;
•	analýza a vytvorenie zásobníka dobrých príkladov a skúseností.

Dôležitým prvkom hodnotenia je aj šírenie výsledkov hodnotenia s cieľom zvýšenia efektívnosti samotného programu a zabezpečenia informovanosti širokej verejnosti o využití prostriedkov ŠF. Za šírenie výsledkov zodpovedá RO.

Všetky hodnotiace správy  budú zverejnené na internetovej stránke RO.

2. Špecifické hodnotiace aktivity

Plán hodnotení obsahuje indikatívny zoznam strategických hodnotení plánovaných pre programové obdobie 2007-2013 (vid tab. č. 1). 
Jednotlivé témy hodnotení (predmet hodnotenia – stĺpec č. 1) boli stanovené na základe predpokladaných potrieb oblastí evaluácie OPV. 
Plán hodnotení bude možné dopĺňať a pozmeňovať na základe aktuálneho vývoja v procese implementácie OPV.

Indikatívne boli stanovené štyri predmety hodnotenia, zahŕňajúc aj ex-post hodnotenie OPV. Rámcovo jednotlivé hodnotenia zahŕňajú rovnako úroveň programu, ako aj prioritné osi či hodnotenie oblastí možných rizík a hodnotenie vzdelávacej politiky. 

Jednotlivé predmety hodnotenia sú v tabuľke podrobne rozvedené v rámci jednotlivých stĺpcov. Pri každom hodnotení je uvedený predpokladaný spôsob, akým bude hodnotenie vykonávané (stĺpec č. 2), ako aj zdôvodnenie potreby vykonať hodnotenie danej oblasti (stĺpec č. 3). Stĺpec č. 4 definuje hlavné otázky pre hodnotenie. Tabuľka tiež obsahuje predpokladaný časový harmonogram pre vykonanie hodnotenia (stĺpec č. 5) a  indikatívny rozpočet potrebný na vykonanie hodnotenia (stĺpec č. 7). Hodnotenia budú vykonávané interne alebo externe (stĺpec č. 6).

Tabuľka č.  1 – Plán strategických hodnotení OPV
Predmet hodnotenia	Spôsob hodnotenia	Zdôvodnenie potreby	
Hlavné otázky pre hodnotenie	Časový harmonogram	Interne/externe	

Indikatívny rozpočet v tis. SKK
Zdroje:
ESF: 85%
ŠR: 15%	
1. Vyhodnotenie pokroku implementácie OPV  z hľadiska relevantnosti a plnenia cieľov OP	ITMS, priebežné monitorovanie projektov (vrátane implementácie národných projektov  v súvislosti s realizáciou školskej reformy) prostredníctvom monitorovacích správ projektov a dosiahnutých ukazovateľov, prípadové štúdie, komparácie	zistenie stavu implementácie OPV (vrátane zhodnotenia príspevku  realizovaných NP k stanoveným cieľom školskej reformy) a úspešnosti plnenia cieľov OP, zistenie potreby prijatia prípadných korekcií a revízie cieľov OP	- Sú ciele OPV s ohľadom na potreby a  problémy cieľových skupín stále relevantné?
- Sú stanovené ciele na úrovni OPV a prioritných osí napĺňané?
- Vyžaduje si štruktúra prioritných osí a opatrení OPV aktualizáciu?
- Je nastavenie implementačného systému OPV efektívne a fungujúce?
- Aký pokrok bol v implementácii OPV dosiahnutý z finančného hľadiska?
- Je absorpčná kapacita v danej oblasti dostatočná?	2010-2012	I/E	2 000-3 000	
2. Zhodnotenie správnosti nastavenia systému merateľných ukazovateľov	analýza systému ukazovateľov	zistenie/overenie správnosti a adekvátnosti nastavenia systému ukazovateľov	-	Je potrebné vykonať úpravy systému ukazovateľov OPV a/alebo zmeny jednotlivých ukazovateľov?
- Je potrebné vykonať úpravy stanovených cieľových hodnôt ukazovateľov?
- Je systém ukazovateľov na projektovej úrovni relevantný z hľadiska sledovania napĺňania ukazovateľov a cieľov na programovej úrovni?	2010	E	750-1 250	
3. Zhodnotenie úspešnosti realizácie projektov zameraných na príslušníkov marginalizovaných rómskych komunít	analýza údajov získaná  na základe monitorovania projektov, prípadové štúdie	zhodnotenie úspešnosti projektov zameraných na príslušníkov MRK	- Aký prínos k sociálnej inklúzii MRK majú projekty zamerané na MRK?
- Sú ciele OPV stále relevantné vzhľadom na potreby/problémy  MRK?
- Je absorpčná kapacita v danej oblasti dostatočná?
- Boli doteraz vynaložené prostriedky na riešenie sociálnej inklúzie MRK efektívne využité?	2010-2011	E	500-1 500	
4. Ex post hodnotenie OPV	Analýza údajov	vyhodnotenie úspešnosti plnenia cieľov OPV  a výsledkov kvantifikujúcich účinnosť a efektivitu pomoci, vrátane ich trvalej udržateľnosti
	n/a (hodnotenie vykonáva EK)	2015	E (EK)	N/A	

Tabuľka č. 2 – Požiadavky na kvalitu hodnotenia

Požiadavky na kvalitu externého hodnotiaceho procesu

Koherentné ciele
Ciele stratégie alebo Operačného programu/programov sú koherentné a jasné a umožňujú zrozumiteľné hodnotenie.	
Zadávacie podmienky
Zadávacie podmienky sú presne stanovené a užitočné pre proces hodnotenia bez potreby následnej revízie.	
Verejná súťaž
Výber externého hodnotiteľa bol vykonaný správne, vybratý uchádzač bol schopný spracovať hodnotenie na požadovanej úrovni.	
Dialóg a spätná väzba
Bolo vytvorené široké spektrum a proces, ktorý poskytuje spätnú väzbu a možnosti dialógu so subjektmi, ktoré prijímajú rozhodnutia a manažérmi, teda vedúce k zlepšeniu kvality procesu hodnotenia.	
Adekvátne informácie
Existoval systém monitorovania a dát a bol prístupný administratívnym jednotkám a partnerom.	
Manažment
Hodnotiaci tím bol dobre manažovaný a podporovaný.	
Odovzdanie subjektom, ktoré prijímajú rozhodnutia
Hodnotiace správy boli predkladané členom riadiacej skupiny, programovým manažérom a iným subjektom prijímajúcim rozhodnutia, ktorí na ne reagovali vhodnými pripomienkami.	
Šírenie informácií zúčastneným stranám 
Výsledky hodnotiacich správ boli predložené všetkým zúčastneným stranám spôsobom umožňujúcim zdokonaľovať sa.	

Požiadavky na kvalitu hodnotiacej správy

Pokrytie potrieb
Hodnotiaca správa obsahuje požadované adekvátne informácie a korešponduje so zadávacími podmienkami.	
Relevantné náležitostí
Zdôvodnenie, výstupy, výsledky, dopady, interakcia a súlad s inými stratégiami a neočakávané efekty boli dostatočne preštudované (závisí od rozsahu hodnotenia a špecifických hodnotiacich otázok)	
Otvorený proces 
Zapojenie zúčastnených strán do návrhu hodnotenia a zohľadnenie hľadísk v diskusii k záverom s cieľom zváženia rôznych názorov	
Obhájiteľný návrh
Návrh hodnotenia bol vhodný a adekvátny pre získanie potrebných záverov pri zodpovedaní hlavných hodnotiacich otázok.	
Spoľahlivé dáta
Zber a selekcia primárnych a sekundárnych dát bol vhodný a zodpovedajúci vzhľadom na ich očakávané využitie.	
Vhodná analýza
Kvantitatívne a kvalitatívne dáta boli analyzované v súlade s existujúcimi zvyklosťami a spôsobom vhodným pre správne zodpovedanie hodnotiacich otázok.	
Výsledky
Výsledky sú logické a podložené analýzou dát a vhodnou interpretáciou a hypotézami.	
Objektívne závery
Závery sú opodstatnené a neskreslené.	
Samotná správa
Správa popisuje kontext a ciele ako aj organizáciu a výsledky stratégie Operačného programu/programov  takým spôsobom, aby poskytované informácie boli ľahko zrozumiteľné. Zhrnutie v jednom z hlavných pracovných jazykov Komisie umožňuje šírenie výsledkov hodnotenia a výmenu dobrej praxe medzi jednotlivými členskými štátmi.	
Užitočné odporúčania
Správa obsahuje odporúčania dostatočne podrobné pre implementáciu, ktoré sú užitočné pre subjekty, ktoré prijímajú rozhodnutia a zúčastnené strany .